КСВК狙擊步槍

哥夫羅夫大口徑狙擊步槍係一支俄羅斯研制嘅大口徑無托式重型狙擊步槍/反器材步槍，採用俄製12.7×108毫米步槍子彈。КСВК嘅主要用途係射殺敵方狙擊手、穿牆或者攻擊輕裝甲車輛。

簡史 

КСВК由總部位於哥夫羅夫市嘅謝格芝雅略夫製造廠喺20世紀90年代後期基於СВН-98步槍開發。СВН-98嘅槍管來自6П49 Корд重機槍，兩腳架就來自ПКМ通用機槍。由於СВН-98發射嘅係普通機槍子彈，因此精度一般。

改進之後嘅狙擊步槍一開始叫做АСВК，後來先至改名做КСВК。КСВК同СВН-98有好多共同點，喺外觀上嘅最主要區別係：КСВК裝咗重新設計過嘅槍口裝置，同埋可以摺埋嘅機械瞄準具，另外，槍托底板嘅緩衝墊亦都重新設計過。目前КСВК主要用戶係駐車臣嘅俄軍，因為КСВК可以輕易打穿木牆或者磚牆，而匿喺後面嘅車臣武裝分子，有無著避彈衣都會中彈受傷。

設計 

КСВК係一種採用無托式結構、手動槍機操作同5發可拆式彈盒供彈嘅狙擊步槍/反器材步槍。槍口配備嘅大型槍口裝置，同時具有槍口制退器同消音器嘅效能。同大部份俄羅斯槍械一樣，КСВК嘅握把上方配備咗俄羅斯標準嘅瞄準鏡導軌，可以裝各種日用或者夜用光學瞄準鏡。КСВК亦配備咗可以校高度同摺埋嘅兩腳架，同埋後備摺疊式機械瞄具，用作緊急用途。

КСВК通常採用俄製12.7×108毫米步槍子彈，而ДШК同НСВ兩種重機槍亦都用依種子彈。另外有報道話，圖拉彈藥工廠為КСВК特別研制咗一種СПБ-12.7高精度子彈。

狙擊步槍